ΓΡΑΠΤΗ ΕΡΩΤΗΣΗ P-2096/98

υποβολή: Sebastiano Musumeci (NI) προς την Επιτροπή

(30 Ιουνίου 1998)

Θέμα: Μέτρα για να αποτραπεί η εξαφάνιση της χαρουπιάς

Κατά τα τελευταία χρόνια, οι εδαφικές μεταβολές και οι καλλιεργητικές μετατροπές που σημειώνονται στις μεσογειακές χώρες θέτουν σε σοβαρό κίνδυνο την επιβίωση της χαρουπιάς.

Σε ορισμένες περιοχές - και ιδιαίτερα στη Σικελία - η απειλή εξαφάνισης της χαρουπιάς εντείνεται λόγω των μεγάλων καταστροφών που προκαλεί η κερκοσπορίωση, η οποία επιφέρει την πλήρη φυλλορροή των δέντρων αυτών.

Το σοβαρό αυτό φαινόμενο αποτελεί σημαντικό κίνδυνο τόσο από περιβαλλοντική όσο και από οικονομική άποψη.

Δεν θεωρεί η Επιτρποπή ότι θα πρέπει να οργανωθεί ένας διάλογος μεταξύ των χωρών τις οποίες αφορά η καλλιέργεια χαρουπιού (Ιταλία, Ισπανία, Πορτογαλία, Ελλάδα), έτσι ώστε να καθορισθεί ένα ενιαίο πλαίσιο παρεμβάσεων που θα αποβλέπουν στην αποτροπή της εξαφάνισης ενός από τα πλέον όμορφα και χαρακτηριστικά φυτά της Μεσογείου;

Απάντηση του κ. Fischler εξ ονόματος της Επιτροπής

(3 Αυγούστου 1998)

Η Επιτροπή γνωρίζει πολύ καλά τη σημασία που έχει η διατήρηση της χαρουπιάς. Ως εκ τούτου, θεωρεί ότι πρέπει να ληφθούν όλα τα μέτρα για να μην εξαφανιστεί το είδος αυτό.

Η νέα κοινή οργάνωση αγοράς στον τομέα των οπωροκηπευτικών, κανονισμός (ΕΚ) 2200/96(1) προβλέπει κοινοτική χρηματοδότηση για τις οργανώσεις των παραγωγών που εφαρμόζουν τα επιχειρησιακά προγράμματα που έχουν προορισμό τη βελτίωση της παραγωγής και της εμπορίας των οπωροκηπευτικών καθώς και τον σεβασμό του περιβάλλοντος. Αυτά τα επιχειρησιακά προγράμματα, τα οποία εγκρίνονται από τις εθνικές αρχές, μπορούν να περιλάβουν ειδικά μέτρα για την προστασία της χαρουπιάς.

Εξάλλου, ο κανονισμός (ΕΟΚ) 2159/89 της Επιτροπής, της 18ης Ιουλίου 1989, για τον καθορισμό των λεπτομερειών εφαρμογής των ειδικών μέτρων για τους καρπούς με κέλυφος και τα χαρούπια που προβλέπονται στον τίτλο ΙΙα του κανονισμού (ΕΟΚ) 1035/72 του Συμβουλίου(2) προβλέπει ενίσχυση ανά εκτάριο από 200 έως 475 ECU το έτος στο πλαίσιο των σχεδίων που εφαρμόστηκαν μεταξύ του 1989 και 1996 και μέγιστης διάρκειας 10 ετών, που αποσκοπούν στη βελτίωση της ποιότητας και της εμπορίας των χαρουπιών, αμυγδάλων, φουντουκιών, καρυδιών και φυστικιών. Οι αναγνωρισμένες οργανώσεις παραγωγών διαχειρίζονται τα εγκριθέντα σχέδια που περιλαμβάνουν τις ενέργειες που προορίζονται για τη βελτίωση της παραγωγής των εν λόγω προϊόντων και ιδίως των φυτοϋγειονομικών μέτρων.

Επιπλέον, στο πλαίσιο της εφαρμογής του κανονισμού (ΕΟΚ) 2078/92 της 30ης Ιουνίου 1992, για τις μεθόδους γεωργικής παραγωγής συμβιβάσιμες με τις απαιτήσεις της προστασίας του περιβάλλοντος καθώς και της διατήρησης του φυσικού χώρου(3), η Επιτροπή ενέκρινε με την απόφασή της, της 11ης Οκτωβρίου 1994 το γεωργοπεριβαλλοντικό πρόγραμμα της περιφέρειας της Σικελίας. Το μέτρο "διατήρηση των εκτατικών παραγωγών" του εν λόγω προγράμματος προβλέπει πριμοδότηση 400 ECU ανά εκτάριο για τους γεωργούς οι οποίοι αναλαμβάνουν για πέντε έτη να διατηρήσουν τις παραδοσιακές μεθόδους για τις χαρουπιές.

Τα μέτρα αυτά αποτελούν, κατά τη γνώμη της Επιτροπής, πλαίσιο δράσης που επιτρέπει να αποφευχθεί η εξαφάνιση της χαρουπιάς.

(1) ΕΕ L 297 της 21.11.1996.

(2) ΕΕ L 207 της 19.7.1989.

(3) ΕΕ L 215 της 30.7.1992.